PMIndiaData/PMIndiaSum huggingface dataset:
மாலத்தீவுகள் அதிபர் மேன்மைதங்கிய இப்ராஹிம் முகமது சோலிஹின் வெற்றிகரமான அறுவை சிகிச்சைக்குப் பிரதமர் வாழ்த்து தெரிவித்துள்ளார்

மாலத்தீவுகள் அதிபர் மேன்மைதங்கிய இப்ராஹிம் முகமது சோலிஹின் வெற்றிகரமான அறுவை சிகிச்சைக்கும் விரைந்து குணமடையவும் பிரதமர் திரு நரேந்திர மோடி வாழ்த்து தெரிவித்துள்ளார். மாலத்தீவுகள் அதிபரின் டுவிட்டருக்கு பதிலளித்துப் பிரதமர் கூறியிருப்பதாவது; "அதிபரின் @ibusolih வெற்றிகரமான அறுவை சிகிச்சைக்கும் விரைந்து குணமடையவும் எனது நல்வாழ்த்துக்களை நான் தெரிவித்துக்கொள்கிறேன்." பிரதமர் திரு நரேந்திர மோடியின் அன்பான வார்த்தைகளுக்காக மாலத்தீவுகள் அதிபர் மேன்மைதங்கிய இப்ராஹிம் முகமது சோலிஹ் நன்றி தெரிவித்துள்ளார். மாலத்தீவுகள் அதிபர் டுவிட்டரில் கூறியிருப்பதாவது; மாலத்தீவுகள் அதிபர் மேன்மைதங்கிய இப்ராஹிம் முகமது சோலிஹின் வெற்றிகரமான அறுவை சிகிச்சைக்குப் பிரதமர் வாழ்த்து தெரிவித்துள்ளார் மாலத்தீவுகள் அதிபர் மேன்மைதங்கிய இப்ராஹிம் முகமது சோலிஹின் வெற்றிகரமான அறுவை சிகிச்சைக்கும் விரைந்து குணமடையவும் பிரதமர் திரு நரேந்திர மோடி வாழ்த்து தெரிவித்துள்ளார். மாலத்தீவுகள் அதிபரின் டுவிட்டருக்கு பதிலளித்துப் பிரதமர் கூறியிருப்பதாவது; "அதிபரின் @ibusolih வெற்றிகரமான அறுவை சிகிச்சைக்கும் விரைந்து குணமடையவும் எனது நல்வாழ்த்துக்களை நான் தெரிவித்துக்கொள்கிறேன்." பிரதமர் திரு நரேந்திர மோடியின் அன்பான வார்த்தைகளுக்காக மாலத்தீவுகள் அதிபர் மேன்மைதங்கிய இப்ராஹிம் முகமது சோலிஹ் நன்றி தெரிவித்துள்ளார். மாலத்தீவுகள் அதிபர் டுவிட்டரில் கூறியிருப்பதாவது; " உங்களின் அன்பான வார்த்தைகளுக்காக உங்களுக்கு நன்றி பிரதமர்." " உங்களின் அன்பான வார்த்தைகளுக்காக உங்களுக்கு நன்றி பிரதமர்."
அமெரிக்க அதிபர், பிரான்ஸ் அதிபர், மற்றும் இங்கிலாந்தின் பிரதமர் ஆகியோரை பிரதமர் சந்தித்தார்

பாரதப் பிரதமர் திரு நரேந்திர மோடி அவர்கள், அமெரிக்க அதிபர் திரு பராக் ஓபாமா, அவர்களை நியுயார்க் நகரில் சந்தித்தார். பிரான்ஸ் அதிபர் திரு பிரான்காய்ஸ் ஹோலான்டே மற்றும் இங்கிலாந்து பிரதமர் திரு டேவிட் கேமரூன் அவர்களையும் சந்தித்தார். ஐக்கிய நாடுகள் சபையின் பாதுகாப்புக் குழு சீர்திருத்தம், ஏற்றுமதி கட்டுப்பாட்டு குழுவில் இந்தியாவுக்கு உறுப்பினர் பதவி, தீவிரவாதம் மற்றும் தட்பவெட்ப மாற்றம் ஆகியவை பொதுவாக விவாதிக்கப்பட்டன. தட்பவெட்ப மாற்றம் தொடர்பாக இந்தியா மற்ற எந்த நாடுகளுக்கும் சளைக்காமல் இந்தியா ஈடுபாட்டோடு உள்ளது. அக்டோபர் 1 கடைசி நாளாக இருந்தாலும், அக்டோபர் 2 காந்தி ஜெயந்தி அன்று, இந்தியா ஐ.என்.டி.சி.யில் இந்தியாவின் பங்கு குறித்து அறிவிக்க அனுமதி கோரியுள்ளது. வாயு வெளிப்பாட்டின் மீது கட்டுப்பாட்டை விதிப்பதோடு, சுத்தமான எரிசக்திக்கான நிதியாதாரம் மற்றும் தொழில்நுட்பத்தை வளரும் நாடுகளுக்கு வழங்க வேண்டும். 175 ஜிகா வாட் மறுசுழற்சி எரிசக்தியை இந்தியா உருவாக்க உள்ளது. இங்கிலாந்து பிரதமர் டேவிட் கேமரூனை சந்தித்தபோது, மேக் இன் இந்தியாவில் பங்கு பெறுமாறு அழைப்பு விடுத்தார் பாரதப் பிரதமர். பிரதமர் பிரான்ஸ் அதிபரை சந்தித்துப் பேசிக் கொண்டிருந்தபோது, மைக்ரோசாப்ட் நிறுவனர் பில் கேட்ஸ் வருகை தந்தார். அமெரிக்க அதிபரோடு பேச்சுவார்த்தை நடத்தியபோது இரு தரப்பு உறவுகள் மேம்பட்டுள்ளன, முன்னேற்றம் ஏற்பட்டுள்ளன என்பதை இரு தரப்பும் ஒப்புக் கொண்டனர். சமீபத்தில் நடந்து முடிந்த எரிசக்தி மற்றும் இணையப் பாதுகாப்புத் தொடர்பான விவாதங்கள் குறிப்பிடப்பட்டன. இந்த சந்திப்பு நிகழ்கையில், அமெரிக்காவின் நான்கு செயற்கைக் கோள்களை, இந்தியாவின் இஸ்ரோ விண்ணில் ஏவியது என்பது குறிப்பிடப்பட்டது. பிரதமர், அவரது கலிபோர்னியா விஜயம், மறுசுழற்சி எரிசக்தி மற்றும் கனெக்ட் என்ற புதிய நிறுவனத்ததை பார்வையிட்டது ஆகியவற்றை குறிப்பிட்டார். ••••••
பிரதம மந்திரி ராஷ்ட்ரீய பால் புரஸ்கார் விருதாளர்களுடன் ஜனவரி 24-ந்தேதி பிரதமர் கலந்துரையாடுகிறார்

பிரதம மந்திரி ராஷ்ட்ரீய பால் புரஸ்கார் (பிஎம்ஆர்பிபி) விருதாளர்களுடன் ஜனவரி 24-ந்தேதி பிரதமர் திரு நரேந்திர மோடி நண்பகல் 12 மணியளவில் காணொலி வாயிலாக கலந்துரையாடுகிறார். 2022 மற்றும் 2021-ம் ஆண்டுக்கான பிஎம்ஆர்பிபி விருதாளர்களுக்கு பிளாக்செயின் தொழில்நுட்பத்தைப் பயன்படுத்தி முதன்முறையாக டிஜிடல் சான்றிதழ்கள் வழங்கப்படுகின்றன. விருதாளர்களுக்கு சான்றிதழ்கள் வழங்க முதல்முறையாக இந்த தொழில்நுட்பம் பயன்படுத்தப்படுகிறது. புத்தாக்கம்,சமூக சேவை, கல்வி, விளையாட்டு, கலை, கலாச்சாரம், தீரம் ஆகிய ஆறு பிரிவுகளில் சிறப்பான சாதனை புரியும் சிறார்களுக்கு பிஎம்ஆர்பிபி விருதுகளை மத்திய அரசு வழங்கி கவுரவிக்கிறது. இந்த ஆண்டு நாடு முழுவதும் 29 குழந்தைகள், பல்வேறு பிரிவுகளில் பால் புரஸ்கார் விருதுக்கு தேர்வு செய்யப்பட்டுள்ளனர். விருதாளர்கள் ஒவ்வொரு ஆண்டும் குடியரசு தின அணிவகுப்பில் கலந்து கொள்வார்கள். ஒவ்வொரு விருதாளருக்கும், ஒரு பதக்கம், ரூ.1 லட்சம் ரொக்கப் பரிசு மற்றும் சான்றிதழ் வழங்கப்படும். ரொக்கப் பரிசு விருதாளரின் வங்கி கணக்கில் செலுத்தப்படும்.
கென்யாவின் முன்னாள் பிரதமர் மாண்புமிகு ராய்லா அமோலோ ஒடிங்காவைப் பிரதமர் சந்தித்தார்

கென்யாவின் முன்னாள் பிரதமர் மாண்புமிகு ராய்லா அமோலோ ஒடிங்காவைப் பிரதமர் திரு நரேந்தி்ர மோடி இன்று சந்தித்தார். டுவிட்டரில் பிரதமர் கூறியிருப்பதாவது: “எனது நண்பரான கென்யாவின் முன்னாள் பிரதமர் மாண்புமிகு ராய்லா அமோலோ ஒடிங்காவை வரவேற்றதில் மகிழ்ச்சி அடைந்தேன். இந்தியாவிலும், கென்யாவிலும் கடந்த காலத்தில் அவருடனான எனது கலந்துரையாடல்களை நான் மகிழ்ச்சியுடன் நினைவுகூர்ந்தேன். இந்தியாவும், கென்யாவும் வலுவான இருதரப்பு உறவுகளைக் கொண்டுள்ளன. நமது உறவுகள் மேலும் வலுவடைவதை நாங்கள் வரவேற்கிறோம்.”
இந்தோ திபெத்திய எல்லைக் காவல் படை உதய தினம் – பிரதமர் வாழ்த்து

இந்தோ திபெத்திய எல்லைக் காவல் படை தினத்தை முன்னிட்டு இந்தோ திபெத்திய எல்லைக் காவல் படையினருக்கு பிரதமர் திரு. நரேந்திர மோடி வாழ்த்து தெரிவித்துள்ளார். “இந்தோ திபெத்திய எல்லை காவல் படையின் உதய தினத்தை முன்னிட்டு எனது வாழ்த்துகள். பேரிடர் அவசரகால நடவடிக்கை, தனது துணிச்சல் மற்றும் மனிதநேய மாண்புகளுக்காக இந்த படை தனிப்புகழ் பெற்றது. இமய மலைப்பகுதியில் தனி பிணைப்பு மற்றும் உயர் மலைப் பிரதேசத்தில் செயல்படும் வலிமையில் இந்தோ திபெத்திய எல்லை காவல் படை தனித்து நிற்கிறது” என்று பிரதமர் தனது வாழ்த்து செய்தியில் கூறியுள்ளார்.
ஆந்திரப் பிரதேசத்தில் தேசிய தொழில்நுட்ப பயிற்சி நிறுவனம் அமைக்க மத்திய அமைச்சரவை முன் தேதியிட்டு ஒப்புதல்

ஆந்திர பிரதேசத்தில் தேசிய தொழில்நுட்ப பயிற்சி நிறுவனத்தை அமைப்பதற்கு பிரதமர் நரேந்திர மோடி தலைமையில் இன்று நடைபெற்ற மத்திய அமைச்சரவை முன் தேதியிட்டு ஒப்புதல் அளித்தது. இது ஆகஸ்ட் 20, 2015 அன்று ஆந்திர பிரதேச சொசைட்டிகள் பதிவு சட்டம் 2001ன் கீழ் பதிவு செய்யப்பட்டுள்ளது. ஆந்திர பிரதேசம் தேசிய தொழில்நுட்ப பயிற்சி நிறுவனத்தை முதல் பட்டியலில் இணைக்கும் வகையில் தேசிய தொழில்நுட்ப, அறிவியல் கல்வி மற்றும் ஆராய்ச்சி திருத்த மசோதா 2016 என்ற பெயரிலான மசோதாவை அறிமுகப்படுத்தவும் அமைச்சரவை ஒப்புதல் அளித்தது. ஆந்திர பிரதேச தேசிய தொழில்நுட்ப பயிற்சி நிறுவனத்தை சொசைட்டிகள் பதிவுச் சட்டத்தின் கீழ் ஒரு சொசைட்டியாக இருக்க அமைச்சரவை முன் தேதியிட்டு ஒப்புதல் அளித்திருப்பது ஆந்திர பிரதேச என்.ஐ.டி.க்கு சட்டரீதியான அந்தஸ்தை அளிக்கும். என்.ஐ.டி.எஸ்.இ.ஆர். சட்டம் 2007ல் மேற்கொள்ளப்பட உள்ள திருத்தங்கள் அதன் மீது உயர் மட்டத்திலான நம்பகத்தன்மை மற்றும் அதன் நிர்வாகத்தில் சம்பந்தப்பட்டவர்கள் மற்றும் பயிற்சி நிறுவனத்தன் கல்விச் செயல்பாடுகளின் மீது அதிக பங்களிப்பை அளிக்கும். இந்த பயிற்சி நிறுவனத்திற்கு இந்திய அரசு நிதி உதவி அளிக்கிறது. இது தேசிய தொழில்நுட்ப அறிவியல் கல்வி மற்றும் ஆராய்ச்சி சட்டம் 2007 சட்டத்தின் கீழ் கொண்டு வரப்படும் வரை ஆந்திர பிரதேசம் சொசைட்டிகள் பதிவு சட்டம் 2001ன் கீழ் பதிவு செய்யப்பட்ட சொசைட்டியால் நிர்வகிக்கப்பட்டு நடத்தபடும். இதன் கணக்குகள் மத்திய தலைமை கணக்குத் தணிக்கையாளரால் தணிக்கை செய்யப்பட்டு நாடாளுமன்றத்தின் இரு அவைகளிலும் தாக்கல் செய்யப்படும். பின்னணி : என்.ஐ.டி. இல்லா ஆந்திர பிரதேச மாநிலத்தின் தேவைகளை நிறைவேற்றுவதற்காக ஆந்திர பிரதேச என்.ஐ.டி. அமைக்கப்பட்டுள்ளது. ஆந்திர பிரதேச என்.ஐ.டி., ஆந்திர பிரதேசத்திற்கும் ஒட்டுமொத்த நாட்டுக்கும் பயன் அளிப்பதாக இருக்கும். ஆந்திர பிரதேச என்.ஐ.டி. தேசிய தொழில்நுட்ப அறிவியல் கல்வி மற்றும் ஆராய்ச்சி சட்டம் 2007ன் கீழ் கொண்டு வரப்பட்டு அதன் மூலம் தேசிய முக்கியத்துவம் வாய்ந்த பயிற்சி நிறுவனமாக அறிவிக்கப்பட்டு அதன் மூலம் தொழில்நுட்ப கல்வியில் மக்கள் விருப்பங்கள் நிறைவேற்றப்படும். ஆந்திர பிரதேசத்தின் மேற்கு கோதாவரி மாவட்டத்தில் தற்காலிக வளாகத்தில் ஆந்திர பிரதேச என்.ஐ.டி. தொடங்கப்பட்டது. ஆந்திர பிரதேசத்தின் மேற்கு கோதாவரி மாவட்டத்தில் ஆந்திர பிரதேச என்.ஐ.டி.க்கான நிலத்தை ஆந்திர பிரதேச அரசு ஒதுக்கியுள்ளது. அரசின் கொள்கைப்படி என்.ஐ.டி.க்களில் 51 சதவிகித இடங்கள் அது அமைந்துள்ள மாநிலத்தலருக்கு ஒதுக்கப்படும். ஆந்திர பிரதேச என்.ஐ.டி. ஆந்திர பிரதேச மாநிலத்தை சேர்ந்த மாணவர்களுக்கு போதுமான வாய்ப்புகளை பட்டம், பட்டமேற்படிப்பு மற்றும் ஆராய்ச்சி மட்டங்களில் அளிக்கும். ஆந்திர பிரதேச மறுசீரமைப்பு சட்டம் 2014ன் 13வது பட்டியலில் (கல்வி) இந்திய அரசு தேசிய முக்கியத்துவம் வாய்ந்த கல்வி நிறுவனங்களை 12 மற்றும் 13வது திட்ட காலத்தில் ஆந்திர பிரதேசத்தில் அமைக்கும். அதன்படி மத்திய மனிதவள மேம்பாட்டு அமைச்சகம் ஆந்திர பிரதேசத்தில் தேசிய தொழில்நுட்ப பயிற்சி நிறுவனத்தை ஆந்திர பிரதேச சொசைட்டிகள் பதிவு சட்டம் 2001ன் கீழ் தற்காலிக வளாகத்தல் திறக்க முடிவு செய்தது. இது தேசிய தொழில்நுட்ப, அறிவியல் கல்வி மற்றும் ஆராய்ச்சி பயிற்சி நிறுவனச் சட்டம் 2007க்கு கீழ் கொண்டு வரும் வகையில் திருத்தம் செய்யப்படும் என்றும் முதல் 2 முதல் 3 ஆண்டுகள் வாராங்கல் என்.ஐ.டி. வழிகாட்டும் பயற்சி நிறுவனமாக இருக்கும் என்றும் நிரந்தர இடத்திற்கு மாற்றப்பட்ட பின்னர் அது தனித்து செயல்படும் என்றும் கூறியுள்ளது. ஆந்திர பிரதேச என்.ஐ.டி.க்கான நிரந்தர இடம் இறுதி செய்யப்பட்டுள்ளது.
குஜராத்தின் லோத்தலில் தேசிய கடல்சார் பாரம்பரிய வளாகத்தை ஆய்வு செய்த போது காணொலி காட்சி மூலம் பிரதமர் நிகழ்த்திய உரையின் தமிழாக்கம்

வணக்கம்! வரலாற்று சிறப்புமிக்க உலகப் பாரம்பரிய லோத்தலில் நீங்கள் அனைவரும் நேரடியாக நிகழ்வில் பங்கேற்றிருக்கிறீர்கள். ஆனால் நான் வெகு தூரத்தில் உள்ள தில்லியிலிருந்து தொழில்நுட்பத்தின் மூலம் உங்களுடன் இணைக்கப்பட்டுள்ள போதும், உங்களிடையே நான் இருப்பதாக உணர்கிறேன். சற்று நேரத்திற்கு முன், ட்ரோன் மூலம் தேசிய கடல்சார் பாரம்பரிய வளாகத்தில் பல்வேறு திட்டங்களை நான் பார்வையிட்டு அவற்றின் முன்னேற்றம் குறித்து ஆய்வு செய்தேன். இந்தத் திட்டத்தின் முன்னேற்றம் வெகு வேகமாக இருப்பது குறித்து நான் திருப்தி அடைந்துள்ளேன். நண்பர்களே, ஆயிரக்கணக்கான ஆண்டுகளுக்கு முன் கடல்வழி வணிகத்தை கொண்டிருந்த லோத்தல், தோலாவிரா போன்ற மகத்தான பாரம்பரிய இடங்களை நாம் மறந்துவிட்டோம் தென்பகுதியிலிருந்த சேர, சோழ, பாண்டிய பேரரசுகள் கடல்சார் வளங்களை அறிந்து அதற்கு மிக உயர்ந்த இடத்தை அளித்திருந்தனர். இவர்கள் தங்களின் கடல்சார் அதிகாரத்தை விரிவுபடுத்தியது மட்டுமின்றி வெற்றிகரமாக தொலைதூர நாடுகளுக்கும் வர்த்தகத்தை கொண்டுசென்றனர். சத்ரபதி சிவாஜி மகராஜ் வலுவான கடற்படையை உருவாக்கி அந்நிய ஆக்ரமிப்பாளர்களை எதிர்த்து போரிட்டார். இத்தகைய பெருமைமிகு இந்தியாவின் வரலாற்று அத்தியாயம் புறக்கணிக்கப்பட்டுள்ளது. ஆயிரக்கணக்கான ஆண்டுகளுக்கு முன் கட்ச் பகுதி, கப்பல் கட்டும் தளத்தை கொண்டிருந்தது என்பதை நீங்கள் கற்பனை செய்து பார்த்ததுண்டா? பிரமாண்டமான கப்பல்கள் இந்தியாவில் தயாரிக்கப்பட்டு உலகம் முழுவதும் விற்பனை செய்யப்பட்டுள்ளன. பாரம்பரியம் குறித்த மாறுபட்ட கருத்துக்கள் நாட்டிற்கு ஏராளமான சேதத்தை ஏற்படுத்தியுள்ளன. இந்த நிலையை மாற்றுவது அவசியமாகும். எனவே, தோலோவிராவையும், லோத்தாலையும் ஒரு காலத்தில் இருந்த அதே புகழுடன் இந்திய பெருமிதத்தின் மையங்களாக மாற்ற நாங்கள் முடிவு செய்தோம். இன்று அந்த இயக்கம் அதிக வேகத்தில், நடைபெற்று வருவதை, நாங்கள் காண்கிறோம். நண்பர்களே, லோத்தாலில் அமைக்க உத்தேசிக்கப்பட்டுள்ள பாரம்பரிய வளாகம் சாமானிய மக்களும் எளிதாக இந்திய வரலாற்றை அறிந்து கொள்ளும் வகையில் அமைக்கப்படுகிறது. இது உலகம் முழுவதிலும் இருந்து சுற்றுலாப் பயணிகளை ஈர்க்கும் மையமாக மாறும் என்று நான் நம்புகிறேன். இது ஆயிரக்கணக்கான புதிய வேலைவாய்ப்புகளையும், சுயவேலைவாய்ப்புகளையும் உருவாக்கும். எதிர்காலத்தில் மற்ற நகரங்களிலிருந்து கூடுதலான மக்கள் இங்கே வருவார்கள். இது சுற்றுலாவுக்கு உத்வேகத்தை அளிக்கும். நண்பர்களே, கடந்த 8 ஆண்டுகளில் நாட்டில் உருவாக்கப்பட்டுள்ள பாரம்பரிய இடங்கள், நமது பாரம்பரியத்தின் பெருமையை வெளிப்படுத்துகின்றன. லோத்தலில் கட்டமைக்கப்படும் தேசிய கடல்சார் வளாகம் இந்தியர்கள் அனைவரையும் பெருமிதத்தால் நிறைக்கும் என்று நான் நம்புகிறேன். லோத்தாலில் அமர்ந்துள்ள சகோதர சகோதரிகள் அனைவருரக்கும் மகிழ்ச்சியான வளமிக்க தீபாவளி நல்வாழ்த்துக்களை நான் தெரிவித்துக் கொள்கிறேன். தீபாவளிக்கு அடுத்த நாள் வருகின்ற குஜராத்தின் புத்தாண்டு விழாவிற்கும் எனது வாழ்த்துக்களைத் தெரிவித்துக் கொள்கிறேன். உங்கள் அனைவருக்கும் நன்றி.
பணிநிலை பிரிவு சீராய்வு மற்றும் ‘இந்திய திறன் மேம்பாட்டு பணி’ எனும் புதி பணி உருவாக்குவதற்கு ஒப்புதல்

மத்திய திறன் மேம்பாடு மற்றும் தொழில் முனைவோர் அமைச்சகத்தின் தொழில்நுட்ப பணிநிலை பிரிவின் கீழ் ஒரு புதிய ‘குரூப் ஏ’ பணிநிலையை உருவாக்க பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்த புதிய பணிநிலை “இந்திய திறன் மேம்பாட்டு பணி” என்று அழைக்கப்படும். இதோடு கீழ் வரும் பணிநிலை சீரமைப்புக்கும் ஒப்புதல் அளிக்கப்பட்டுள்ளது: 1. முதுநிலை நிர்வாக அதிகாரி அளவில் ஒரு பணியிடம் அதிகரிப்பு 2. இளநிலை நிர்வாக அதிகாரி அளவில் ஒரு பணியிடம் அதிகரிப்பு 3. முதுவர் பதவி அளவில் ஏழு பணியிடம் அதிகரிப்பு அதேபோல் முதுவர் பதவி அளவில் உள்ள மூத்த அலுவல் பணியிடங்களுக்கு 15 சதவிதம் வரை முறை சார தெரிவு முறையை அறிமுகபடுத்தவும் மத்திய அமைச்சரவை ஒப்புதல் அளித்துள்ளது.
தினை வகை உணவுகள் பரிமாறப்பட்ட நாடாளுமன்ற மதிய விருந்தில் பிரதமர் மற்றும் இதர தலைவர்கள் பங்கேற்பு

சர்வதேச தினை ஆண்டாக அறிவிக்கப்பட்டுள்ள 2023-ஐ கொண்டாட இந்தியா தயாராகி வரும் நிலையில், நாடாளுமன்றத்தின் சிறுதானிய வகைகள், பரிமாறப்பட்ட மதிய விருந்தில் பிரதமர் திரு நரேந்திர மோடி மற்றும் இதர தலைவர்கள் கலந்து கொண்டனர். இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது: “2023-ஆம் ஆண்டை சர்வதேச தினை ஆண்டாக நாம் கொண்டாடத் தயாராகி வரும் நிலையில், நாடாளுமன்றத்தில் தரமான தினை வகை உணவுகள் பரிமாறப்பட்ட மதிய விருந்தில் கலந்து கொண்டேன். கட்சி வேறுபாடுகளைக் கடந்து பலரும் இதில் பங்கேற்றதைக் கண்டது சிறப்பாக இருந்தது”.
செலாவணி  முறி (திருத்தம்) அவசரச் சட்டம் – 2015 ஐ பிறப்பிக்க ஒப்புதல்

செலாவணி முறி (திருத்தம்) அவசரச் சட்டம் – 2015ஐ பிறப்பிக்க பிரதமர் திரு. நரேந்திர மோடியின் தலைமையிலான மத்திய அமைச்சரவை ஒப்புதல் அளித்துள்ளது. 1881ஆம் ஆண்டு பிறப்பிக்கப்பட்ட இச்சட்டத்தில் உத்தேசிக்கப்பட்டிருக்கும் திருத்தங்கள் இச்சட்டத்தின் 138வது பிரிவுக்கு பொருந்தும். அதன்படி வழக்குகளை தொடர இருக்கும் அதிகார வரம்புகளுக்கு முக்கியத்துவம் அளிக்கப்பட்டுள்ளது. காசோலைகள் திருப்பி அனுப்பப்படுவது குறித்த பிரச்சினைகளின் அதிகார வரம்புகள் முக்கியமானதாக உள்ளன. ஏனெனில், ஒரு காசோலை நிதி தொடர்புடைய ஆவணம். இதன்படி வர்த்தகத்திற்காக வங்கிகள் உட்பட கடன் அளிக்கும் நிதி நிறுவனங்கள் காசோலைகள் திருப்பி அனுப்பப்படுவதால் கடன் அளிப்பதை நிறுத்தாமல் தொடரலாம். அத்தியாவசிய பணிகளுக்கான சட்டத்தின் 138வது பிரிவின்கீழ் காசோலைகளை திருப்பி அனுப்பப்பட்டால் வழக்குகள் நடத்தப்படும் இடம் பற்றி குறிப்பிடப்பட்டுள்ளது. இந்தப் பிரிவை அரசு திருத்த உத்தேசித்துள்ளது. காசோலைகள் திருப்பி அனுப்பப்படும் போது அதைப் பற்றி கொடுக்கப்படும் புகார்களின் மீது உள்ள வழக்குகள் நடத்தப்படும் இடம் குறித்து திருத்தங்கள் மேற்கொள்வதால் நியாயமான முறையில் வழக்குகள் நடத்தப்பட உறுதி செய்யப்படும். இந்த அவசரச் சட்டம் மசோதாவைப் போன்றே இருக்கும். இந்தச் சட்டத்தின் 138வது பிரிவில் உள்ள அதிகார வரம்பு ஒரே மாதிரியாக இருக்கும். அதில் இரண்டு சூழ்நிலைகளில் வேறுபடும். (i) ஒரு கணக்கின் மூலமாக அந்த காசோலை அளிக்கப்படுவது. (ii) ஒரு கணக்கின் மூலமாக அல்லது நேரடியாகவோ அந்த காசோலையை அந்த வங்கியில் அளிப்பது. ஆகிய இரண்டைத் தவிர மற்றவை அவசரச் சட்டத்தில் இடம் பெறும். பின்னணி: செலாவணி சட்டத்தின் 138வது பிரிவு காசோலையை அளித்தவர்களிடம் கணக்கில் போதிய அளவு பணம் இல்லாமல் திருப்பி அனுப்பப்படுவது பற்றியதாகும். இந்தச் சட்டத்தின்படி காசோலைகளை வர்த்தகப் பணிகளுக்காக பயன்படுத்துவதால் அதன் பயன்பாடு ஊக்குவிக்கப்படுகிறது. உச்சநீதிமன்றத்தின் தீர்ப்பின்படி 138வது பிரிவில் காசோலைகளை பெறுபவர்கள் காசோலை எங்கு பெறப்பட்டதோ அந்த இடத்தில் தான் வழக்குகளை நடத்த வேண்டும் என்று கூறப்பட்டதால் பல நிதி நிறுவனங்களும், தொழில்துறை அமைப்புகளும் பல்வேறு நடைமுறை இடர்பாடுகளை வெளிப்படுத்தின. காசோலையை பெற்றவர் இச்சட்டத்தின் 138வது பிரிவின் கீழ் வழக்குகளை நடத்துவதிலும் இடர்பாடுகள் ஏற்பட்டன. ஆகவே ஏராளமான வழக்குகள் நிலுவையில் இருந்தன. 2015ஆம் ஆண்டு செலாவணி முறி (“திருத்தம்”) மசோதாவை மக்களவையில் 2015ஆம் ஆண்டு மே 6 ஆம் நாள் அறிமுகப்படுத்தப்பட்டது. 2015ஆம் ஆண்டு மே 13 ஆம் நாள் மசோதா நிறைவேற்றப்பட்டது. மாநிலங்களவை 2015ஆம் ஆண்டு மே 13 ஆம் நாள் காலவரையின்றி ஒத்திவைக்கப்பட்டது. ஆகவே, அங்கு இந்த மசோதாக விவாதத்திக்கப்படவில்லை. மசோதாவும் அங்கு நிறைவேற்றப்படவிடல்லை. இந்த மசோதாவின்படி காசோலைகளை பெறுபவர்கள் அந்த இடத்திலேயே எந்த வங்கியில் அந்த காசோலையை வழங்குகிறாரோ அந்த இடத்திலேயே புகார்களையும் அளித்து வழக்குகளையும் தொடரலாம். 138வது பிரிவின் கீழ் தொடரப்பட்ட மேலும் புகார்கள் அதே நீதிமன்றத்தில் தொடரலாம். காசோலையை வழங்கியவர் மீது மேலும் பல வழக்குகள் பல்வேறு நீதிமன்றங்களில் இருந்தால் இதை அங்கு விசாரிக்கும் நீதிமன்றத்தில் கொண்டு வரலாம். •••••••
பிரகதி மைதானத்தில் உயிரி தொழில்நுட்ப புதிய தொழில் கண்காட்சி 2022-ஐ ஜூன் 9 அன்று பிரதமர் தொடங்கி வைப்பார்

புதுதில்லி பிரகதி மைதானத்தில் ஜூன் 9 அன்று காலை 10.30 மணிக்கு உயிரி தொழில்நுட்ப புதியதொழில் கண்காட்சி 2022-ஐ பிரதமர் திரு நரேந்திர மோடி தொடங்கி வைப்பார். இதைத்தொடர்ந்து இந்த நிகழ்ச்சியில் அவர் உரையாற்றுவார். இந்த கண்காட்சி ஜூன் 9, 10 ஆகிய இரண்டு நாட்கள் நடைபெறும். இந்த கண்காட்சிக்கு உயிரி தொழில்நுட்பத் துறையும், உயிரி தொழில்நுட்பத் தொழில் ஆராய்ச்சி உதவி சபையும் ஏற்பாடு செய்துள்ளன. உயிரி தொழில்நுட்பத் தொழில் ஆராய்ச்சி உதவி சபை அமைக்கப்பட்டதன் 10 ஆண்டுகள் நிறைவடைவதை குறிக்கும் வகையில் இந்தக் கண்காட்சி நடைபெறுகிறது. “உயிரி தொழில்நுட்ப புதிய தொழில்களில் புதிய கண்டுபிடிப்புகள்: தற்சார்பு இந்தியாவை நோக்கி” என்பது இதன் மையப்பொருளாகும். தொழில்முனைவோர், முதலீட்டாளர்கள், தொழில்துறை தலைவர்கள், விஞ்ஞானிகள், ஆய்வாளர்கள், உற்பத்தியாளர்கள், முறைப்படுத்துவோர், அரசு அதிகாரிகள் ஆகியோரை இணைக்கும் தளமாக இந்தக் கண்காட்சி இருக்கும். இதில் 300 க்கும் அதிகமான அரங்குகள் அமைக்கப்பட உள்ளன. சுகாதாரக் கவனிப்பு, மரபணு தொழில்நுட்பம், உயிரி மருந்து, தொழில்துறை உயிரி தொழில்நுட்பம், கழிவிலிருந்து மதிப்புறு பொருளை நோக்கி, தூய எரிசக்தி போன்ற பல்வேறு துறைகளில் உயிரி தொழில்நுட்ப பயன்பாட்டை விளக்குவதாக இந்தக் கண்காட்சி இருக்கும்.
ஐ.ஆர்.என்.எஸ்.எஸ்.1.எஃப். செயற்கைக் கோளை வெற்றிகரமாக விண்வெளியில் செலுத்திய இஸ்ரோவிற்கு பிரதமர் பாராட்டு

பிரதமர் திரு. நரேந்திர மோடி அவர்கள் ஐ.ஆர்.என்.எஸ்.எஸ்.1.எஃப். செயற்கைக் கோளை வெற்றிகரமாக விண்வெளியில் செலுத்திய இஸ்ரோ விஞ்ஞானிகளுக்கு தனது பாராட்டுதல்களைத் தெரிவித்துக் கொண்டார். “ஐ.ஆர்.என்.எஸ்.எஸ்.1.எஃப். செயற்கைக் கோளை வெற்றிகரமாக விண்வெளியில் செலுத்தியது நாம் அனைவரும் பெருமை கொள்ள வேண்டிய ஒரு சாதனை” என்று குறிப்பிட்ட பிரதமர் “இந்தச் சாதனையை நிகழ்த்த கடுமையாக உழைத்த நமது விஞ்ஞானிகளையும் இஸ்ரோவையும் பாராட்டுகிறேன்” என்றும் குறிப்பிட்டார். •••••••
குஜராத் மாநிலத்துக்குப் பயணம் மேற்கொள்கிறார் பிரதமர் திரு. நரேந்திர மோடி

குஜராத் மாநிலத்துக்கு பிரதமர் திரு. நரேந்திர மோடி, ஜூன் 29, 30 ஆகிய தேதிகளில் பயணம் மேற்கொள்கிறார். இதுதொடர்பாக தனது டுவிட்டர் பக்கத்தில் பதிவிட்டுள்ள பிரதமர் திரு. நரேந்திர மோடி கூறியுள்ளதாவது: “நாளை முதல் இரண்டு நாட்களுக்கு குஜராத் மாநிலத்தில் நான் இருப்பேன். அகமதாபாத், ராஜ்கோட், மோடாசா மற்றும் காந்தி நகர் பகுதிகளில் நடைபெறும் நிகழ்ச்சிகளில் பங்கேற்க உள்ளேன். எனது முதல் இரண்டு நிகழ்ச்சிகள், சபர்மதி ஆசிரமத்தில் நடைபெறும். சபர்பதி ஆசிரமத்தின் நூற்றாண்டு விழாவில் பங்கேற்பதை நான் ஆர்வமுடன் எதிர்நோக்கியுள்ளேன். சபர்மதி ஆசிரமத்தில் இரண்டாவது நிகழ்ச்சியாக, மகாத்மா காந்தியின் குரு ஸ்ரீமத் ராஜ்சந்திராஜி-யின் 150-வது பிறந்த நாள் விழாவில் பங்கேற்க உள்ளேன். இதனைத் தொடர்ந்து. ராஜ்கோட்டுக்கு சென்று, அங்கு சமூக அதிகாரமளித்தல் முகாமில் (Samajik Adhikarita Shivir) கலந்துகொண்டு, தெய்வீக குணம் (Divyang) கொண்ட என்னுடைய சகோதர, சகோதரிகளுடன் கலந்துரையாட உள்ளேன். அஜி அணையில் நடைபெறும் நிகழ்ச்சியிலும் கலந்துகொள்கிறேன். அங்கு, நீர்ப்பாசனம் மற்றும் நீர் தொடர்பான திட்டங்களை நாட்டுக்கு அர்ப்பணிக்கப்படுகிறது. 30-ம் தேதி காலை, மொடாசா பகுதியில் வத்ராக், மசும், மெஸ்வோ அணைகளிலிருந்து குடிநீர் விநியோகத் திட்டங்கள் தொடங்கிவைக்கப்படுகிறது. பல்வேறு இந்தியர்களுக்கு வேலைவாய்ப்புக்கான ஆதாரமாகத் திகழும், ஜவுளித் துறைக்கு ஆதரவு அளிக்க பல்வேறு திட்டங்களை இந்திய அரசு மேற்கொண்டு வருகிறது. 30-ம் தேதி மாலை, ஒருங்கிணைந்த விளையாட்டு மற்றும் பொழுதுபோக்குக்கான “அரேனா திட்டத்தை” நான் தொடங்கிவைக்கிறேன்.
பிரதமர் மற்றும் மியான்மர் அரசின் ஆலோசகர் ஆங் சான் சூச்சி இடையிலான தொலைபேசி உரையாடல்

பிரதமர் திரு. நரேந்திர மோடி, மியான்மர் அரசின் ஆலோசகர் டாவ் ஆங் சான் சூச்சியை இன்று தொலைபேசி மூலம் தொடர்பு கொண்டு உரையாடினார். கொவிட்-19 தொற்று பரவலால் உள்நாட்டிலும், பிராந்தியத்திலும் ஏற்பட்டுள்ள நிலை குறித்து இரு தலைவர்களும் விவாதித்தனர். இந்தப் பெருந்தொற்றைக் கட்டுப்படுத்த மேற்கொண்டுள்ள முயற்சிகள், எடுக்கப்பட்ட நடவடிக்கைகள் பற்றிய தகவலை இருவரும் பகிர்ந்து கொண்டனர். முதலில் அண்டைநாடு என்ற இந்தியாவின் கொள்கைக்கு முக்கிய தூணாக விளங்கும் மியான்மரின் முக்கியத்துவம் பற்றி விளக்கிய பிரதமர் திரு. நரேந்திர மோடி, கொவிட்-19 தொற்று காரணமாக மியான்மரில் ஏற்பட்டுள்ள சுகாதாரம் மற்றும் பொருளாதாரத் தாக்கத்துக்கு இயன்ற அனைத்து உதவிகளையும் வழங்க இந்தியா தயாராக உள்ளது என்பதை தெரிவித்தார். இந்தியாவில் உள்ள மியான்மர் குடிமக்களுக்கு இந்திய அரசு இயன்றவரை அனைத்து உதவிகளையும் வழங்குவதாக உறுதி அளித்த பிரதமர், மியான்மரில் உள்ள இந்திய மக்களுக்கு அந்நாட்டு அதிகாரிகள் அளித்து வரும் ஒத்துழைப்புக்காக அரசின் ஆலோசகருக்கு நன்றி தெரிவித்துக்கொண்டார். கொவிட்-19 காரணமாக உருவாகும் தற்போதைய மற்றும் வருங்காலச் சவால்களைச் சந்திக்க சேர்ந்து பணியாற்றுவதற்கும், தொடர்பில் இருப்பதற்கும் இரு தலைவர்களும் இசைவு தெரிவித்தனர்.
மணிப்பூரின் 50-வது மாநில தினத்தையொட்டி பிரதமர் ஆற்றிய உரை

மணிப்பூரின் 50-வது மாநில தினத்தையொட்டி மணிப்பூர் மக்களுக்கு பிரதமர் திரு.நரேந்திர மோடி வாழ்த்துத் தெரிவித்துள்ளார். இதையொட்டி உரையாற்றிய அவர், இம்மாநிலத்தின் ஒளிமயமான பயணத்திற்கு அளப்பரிய பங்காற்றி, தியாகம் புரிந்துள்ள அனைவருக்கும் மரியாதை செலுத்துவதாக கூறினார். மணிப்புரி மக்களின் வரலாற்றில் காணப்படும் ஏற்றத்தாழ்வுகளின்போது அவர்களின் புத்தெழுச்சி மற்றும் ஒற்றுமைதான் அவர்களது உண்மையான வலிமை என்றும் அவர் குறிப்பிட்டார். இம்மாநில மக்களின் எதிர்பார்ப்புகள் மற்றும் விருப்பங்களை உடனுக்குடன் அறிந்து கொள்ள தாம் தொடர் முயற்சிகளை மேற்கொண்டு வருவதாக குறிப்பிட்ட அவர், இந்த முயற்சிதான் மக்களின் உணர்வுகள் மற்றும் எதிர்பார்ப்புகளை அறிந்து கொள்ளவும், மாநிலத்தின் பிரச்சனைகளுக்குத் தீர்வு காணவும் வழிவகுப்பதாக கூறினார். தாங்கள் விரும்பும் அமைதியை மணிப்புரி மக்கள் அடைவார்கள் என்றும் அவர் மகிழ்ச்சித் தெரிவித்தார். “முழு அடைப்புகள் மற்றும் போக்குவரத்துத் தடைகளிலிருந்து மணிப்பூர் விடுதலை பெற்று அமைதியாக திகழ வேண்டும்” என்றும் அவர் குறிப்பிட்டார். மணிப்பூரை நாட்டின் விளையாட்டு அதிகார மையமாக மாற்ற அரசு உறுதிபூண்டுள்ளதாகவும் பிரதமர் தெரிவித்தார். மணிப்பூர் மாநிலத்தின் புதல்வர்களும், புதல்விகளும் தங்களது நேசம் மற்றும் திறமை மூலம் விளையாட்டுத் துறையில் பல்வேறு பெருமைகளைத் தேடித் தந்திருப்பதுடன் இந்தியாவின் முதலாவது விளையாட்டு பல்கலைக்கழகம் இம்மாநிலத்தில் ஏற்படுத்தப்பட்டுள்ளது. ஸ்டாட் அப் துறையிலும் மணிப்பூர் இளைஞர்கள் வெற்றியடைந்துள்ளதாக அவர் குறிப்பிட்டார். உள்ளூர் கைவினைப் பொருட்களை ஊக்குவிக்க அரசு உறுதிபூண்டிருப்பதையும் அவர் சுட்டிக்காட்டினார். கிழக்கை உற்று நோக்குங்கள் கொள்கையின் மையப் புள்ளியாக வடகிழக்கு மாநிலங்களை மாற்றுவதற்கான தொலைநோக்குத் திட்டத்தில் மணிப்பூருக்கு முக்கியப் பங்கு உள்ளதாக பிரதமர் குறிப்பிட்டார். ‘இரட்டை என்ஜின்’ அரசின் கீழ், நீண்ட காலமாக நிலுவையில் இருந்த ரயில்வே திட்டங்களான ஜிரிபாம் – துபுல் – இம்பால் ரயில் பாதை உட்பட ஆயிரக்கணக்கான கோடி ரூபாய் மதிப்புள்ள போக்குவரத்து இணைப்புத் திட்டங்கள் மணிப்பூருக்கு கிடைத்திருப்பதாகவும் அவர் கூறினார். அதே போன்று இம்பால் விமான நிலையத்திற்கு சர்வதேச தகுதி கிடைத்திருப்பதன் மூலம் வடகிழக்கு மாநிலங்களுக்கு தில்லி, கொல்கத்தா மற்றும் பெங்களூருவுடனான இணைப்பு வசதிகள் மேம்பட்டுள்ளன. இந்தியா – மியான்மர் – தாய்லாந்து முத்தரப்பு நெடுஞ்சாலைத் திட்டம் மற்றும் 9 ஆயிரம் கோடி ரூபாய் மதிப்பில் செயல்படுத்தப்பட உள்ள இயற்கை எரிவாயு குழாய் திட்டத்தின் மூலமும் மணிப்பூர் பலனடையும். மாநிலத்தின் வளர்ச்சிப் பயணத்தில் ஏற்படும் தடைகள் அகற்றப்பட்டு அடுத்த 25 ஆண்டுகள் மணிப்பூரின் வளர்ச்சியில் அமிர்த காலமாக இருக்கும் என்றும் பிரதமர் தெரிவித்தார். மாநிலத்தின் இரட்டை என்ஜின் வளர்ச்சிக்கு வாழ்த்துக் கூறி அவர் தமது உரையை நிறைவு செய்தார்.